

Tárgy: **Tájékoztató és javaslat a szociális költséghely**

**2017. évi előirányzatának felhasználására**

**E L Ő T E R J E S Z T É S**

**Csemő Község Képviselőtestületének**

**2017. október31-én tartandó ülésére**

Tisztelt Képviselő-testület!

Megkezdtük a karácsonyi ajándékozási akciónk előkészületeit.

Két éve kezdtük, s mára elmondhatjuk, hogy hagyomány lett a családok számára – a szociális költséghely adta mozgástéren belül – az ajándékozás.

Sokan örülnek és köszönik szépen, talán várják is, de természetesen elégedetlenkedőkből sincs hiány…

Az előkészületek a pénzügyi keretek megvizsgálásával kezdődtek.

2017-ben a szociális keret összege 27.224.000.-Ft.

*Csak összehasonlításképpen, 2016-ban 31.556.242.- Ft., 2015-ben a szociális költséghelyen a költségvetési rendeletben elfogadott keretösszeg 36.590.590.- Ft volt. Két év alatt közel 10 millió forinttal csökkent a szociális normatíva…*

Az idei évi keretből szeptember 30-ig köztemetésre 1.044.003.- Ft, települési támogatásra 9.749.055.- Ft, Bursa Hungarica Ösztöndíjpályázatra és az Arany J. Tehetséggondozó Programra 906.000.- Ft, a tanyagondnoki szolgálatok bepótlására 3.995.419.- Ft került felhasználásra.

*Ezek az összegek mind meghaladják a tavalyi időarányos felhasználás összegeit, azzal a megjegyzéssel, hogy a kifizetésekkel a leginkább rászorult csemőiek részére nyújtott támogatást az önkormányzat. Csak érzékeltetésül: 176 fő részesült lakásfenntartási támogatásban és 95 fő fűtési támogatásban.*

Számításaink szerint az év végéig várhatóan még felhasználásra kerül települési és fűtési támogatásra 3,4 millió Ft, a tanyagondnoki szolgáltatás működtetésére közel 3 millió forint, a szociális célú tűzifa pályázat önrészének, illetve a fa összevágatásának és kiszállításának költségeire 1 millió Ft.

*A keretösszegből fennmaradó nagyságrendi 5 millió forint nem ad arra lehetőséget, hogy a tavalyi évi mértéknek megfelelő ajándékozást valósítsunk meg.*

Javaslom, hogy az idei évben is egészítsük ki a szociális költséghely maradványát a tavalyi mértékű bepótlással, mely 2 millió forint volt. Számításunk szerint a 7 millió forintos nagyságrend lehetőséget ad arra, hogy a tavalyi évhez hasonlóan:

* az összes 16 év alatti csemői gyermek számára karácsonyra 5.000.- Ft összegű gyermekvédelmi támogatást (kb. 4,5 millió Ft),
* a 65 év feletti nyugdíjasok karácsonyi csomagot (kb. 1,5 millió Ft),
* 300 család részére tartós élelmiszercsomagot (kb. 1 millió Ft) biztosítson az önkormányzat.

A fenti javaslatok támogathatósága esetén kérem az alábbi határozati javaslat elfogadását:

**Határozati javaslat:**

**…/2017. (X.31.) sz. határozat**

**Csemő Község Önkormányzatának Képviselő-testülete a szociális költségkeret terhére, a helyi lakosság részére az alábbi támogatások nyújtását határozza el:**

* **300 család számára tartós élelmiszercsomag összeállítása, beszerzése,**
* **minden 16 év alatti, csemői állandó lakóhelyű gyermek részére 5.000.- Ft-os rendkívüli gyermekvédelmi támogatás kifizetése,**
* **a 65 év feletti nyugdíjasok részére karácsonyi édességcsomag összeállítása.**

**A támogatások előkészítésével, beszerzésével, a jogosultak részére történő kiszállításával megbízza a Polgármesteri Hivatalt.**

**Határidő: azonnal és folyamatosan 2017. december 22-ig.**

**Felelős: polgármester, jegyző.**

Csemő, 2017. október 25.

Dr. Lakos Roland

polgármester