

Tárgy: **Csemő község 2016. évi gyermekvédelmi**

**tevékenységéről szóló beszámoló**

**kiegészítése**

**E L Ő T E R J E S Z T É S**

**Csemő Község Képviselőtestületének**

**2017. október 31-én tartandó ülésére**

Tisztelt Képviselő-testület!

Csemő Község Önkormányzatának Képviselő-testülete 2017. június 6-i ülésén tárgyalta és 39/2017. (06.06.) számú határozatával fogadta el a 2016. évi községi gyermekvédelmi tevékenységről szóló beszámolót.

A Pest megyei Kormányhivatal Gyámügyi és Igazgatási Főosztály Szociális Osztálya PE/SZOC/1035-207/2017. számú leiratában az elfogadott beszámoló kiegészítésére tett javaslatot a 149/1997. (IX. 10.) Kormányrendelet 10. melléklete alapján.

A javaslattal egyetértve, az abban írt tartalom figyelembe vételével elkészítettük a kiegészített beszámolót, melyet jelen előterjesztés mellékleteként megküldök.

A könnyebb értelmezhetőség kedvéért a kiegészítésként beépített elemeket ***vastag és dőlt*** betűszedéssel jeleztük.

A fentiek alapján kérem a kiegészített beszámoló elfogadását a lent írt határozati javaslat elfogadásával.

**…/2017. (X.31.) sz. határozat**

**Csemő Község Önkormányzatának Képviselő-testülete a Csemő község 2016. évi gyermekvédelmi tevékenységéről szóló kiegészített beszámolót megtárgyalta és elfogadta. Felkéri a jegyzőt a beszámoló kormányhivatalhoz történő továbbításra.**


határidő: azonnal

felelős: jegyző

Csemő, 2017. október 25.

Tóth János

jegyző



***KIEGÉSZÍTETT***

***B E S Z Á M O L Ó***

Csemő község 2016. évi gyermekvédelmi tevékenységéről

A községi gyermekvédelmi tevékenység feladatait a gyermekek védelméről és a gyámügyi igazgatásról szóló többször módosított 1997. évi XXXI. tv.,valamint a végrehajtására kiadott 149/1997.(IX.10.) Korm. rendelet határozza meg és szabályozza.

A gyermekvédelem, a gyermeket körülvevő valamennyi tényező: a családi környezet, a nevelési, az oktatási, az egészségügyi intézményekben, a munkahelyeken és a társadalom egyéb területén biztosított alapfeltételek, a születéstől egészen a felnőtté válásig. Állami és önkormányzati feladatot is jelent, amely a különleges védelemre szoruló árva, félárva, környezetében veszélyeztetett vagy nevelhetetlenné vált, elhagyott vagy bántalmazott gyermek felnevelésére, érdekeinek megóvására vonatkozik.

Az 1997. évi XXXI. tv. szerint általános feladat a hátrányos helyzetű gyermekek veszélyeztetettségének, bántalmazásának megelőzése a nevelés, az oktatás, az egészségügyi szolgáltatások, a társadalombiztosítási és szociális, gyermekjóléti ellátások biztosításával. A speciális gyermekvédelem szerepe pedig a fejlődésükben akadályozott gyermekek fokozott védelemében és korrekciójában, szocializációjában és reszocializációjában jelölhető meg.

A járási hivatalok létrejöttével, 2013. január 01-től a gyámhatósági feladatokat a járási hivatal gyámhivatalai látják el.

A települési önkormányzat jegyzője hatáskörébe a kormányrendelet a teljes hatályú apai elismerő nyilatkozatok felvételét és a különböző pénzbeli ellátások megállapítását és folyósítását rendeli, valamint gyámsági és gondnoksági ügyekben leltározási feladatokat végez, környezettanulmányokat készít, közreműködik a gyámhivatali határozatok végrehajtásában. Közreműködik továbbá a gyermektartásdíj, gondozási díj, megelőlegezett gyermektartásdíj behajtásában.

2016.

Iktatott gyámhatósági ügyiratok száma (segélyek nélkül):

Alapszámmal: 24

alszámmal: 17

Rendszeres gyermekvédelmi támogatás megállapítására 196 család esetében került sor, amely 443 gyermeket érint.

Teljes hatályú apai elismerő nyilatkozat felvétele: 19 esetben történt.

Gyámhivatal felkérésére, gyámsági, gondnoksági ügyekben leltározási feladatok elvégzése: 4 esetben történt.

Környezettanulmányok készítése gyámhivatalok, társhatóságok, bíróságok megkeresésére: 26 esetben történt.

***A településen élő 0-18 éves korosztály (nem csak az állandó lakosok): összesen: 1023 fő***

***- 0-3 éves : 193 fő***

***- 3-6 éves : 179 fő***

***- 6-14 éves: 490 fő***

***- 14-18 éves: 161 fő***

A községben a 0-18 éves korig terjedő korosztályból rendszeres gyermekvédelmi kedvezményben 443 gyermek részesült (196 család), amellyel ingyenes vagy kedvezményes étkezést, tankönyvet és évi 2 alkalommal 5.800.- Ft/fő beiskolázási támogatást vehető igénybe.

Rendkívüli gyermekvédelmi támogatás megállapítására nem került sor.

***A gyermekétkeztetést vállalkozó által működtetett konyha látja el, helyben.***

***Az óvodai ellátás során kedvezményben (100 %) részesülők (147 fő):***

***- nevelésbe vett: 7 fő***

***- tartósan beteg: 5 fő***

***- RGYK : 73 fő***

***- Nyilatkozat alapján: 62 fő***

***Az iskolai ellátás során kedvezményezettek (203 fő)***

***- nagycsaládos (50%) : 21 fő***

***- RGYK: (100 %) : 169 fő***

***- tartósan beteg (50 %): 4 fő***

***- nevelésbe vett (100 %): 9 fő***

***A kedvezményes étkeztetésen kívül az önkormányzat szociális keretéből szemüveg, gyógyszer, iskolába járás utazási költségtérítés, karácsonyi csomag valamint a Bursa Hungarica ösztöndíj pályázat támogatásával is segítséget nyújt a gyerekes szülőknek.***

***A gyermekek napközbeni ellátása (óvodai, iskolai) megoldott. A bölcsődei ellátásra igény felmérés történt, de senki nem jelzett vissza igényt.***

***A felügyeleti szervek nem emeltek kifogást a gyermekvédelmi területen tapasztalható feladatellátással kapcsolatban.***

***A gyámügyi feladatok részbeni visszatelepítése az önkormányzathoz indokolt lenne.***

***Bűnmegelőzési program készítése folyamatban van. Gyermek és fiatalkorú bűnelkövetők nem ismertek, ill. hatékony a bűnmegelőzés.***

A beszámolóval érintett időszakban 77 alkalommal került sor átmeneti segély megállapítására annak érdekében, hogy a beteg gyermekek megkapják az orvos által előírt gyógyszereket, vagy szemüveget.

Anyagi okok miatt nem fordulhat elő, hogy beteg gyermek ne jusson hozzá a szükséges gyógyszerhez.

***A községi civil szervezetek az önkormányzat partnerei – rendezvények szervezésében, lebonyolításában aktívan vesznek részt.***

Gyermekjóléti Szolgáltatás

Csemő Község Önkormányzata a Gyvt-ben meghatározott gyermekjóléti szolgáltatási feladatát társulás keretében látja el. A Ceglédi Többcélú Kistérségi Társulással kötött megállapodás alapján a Ceglédi Kistérségi Szociális Szolgáltató és Gyermekjóléti Szolgálat családgondozói biztosítják a feladat zavartalan ellátását. A Polgármesteri Hivatal épületében kialakított irodában a hét minden napján az ügyfelek rendelkezésére állnak. A létszám 2015-ben még 2 fő volt, mely mára 1 főre olvadt. Még nehezítette a helyzetet, hogy az állandó családgondozó, aki csemői is, közel 1 éve betegség miatt nem dolgozik, ezért Ceglédről kijáró helyettesítő kollega végzi a feladatot. A családgondozó mellett esetmenedzser is tevékenykedik, aki javaslatot tesz a gyámhatóságnak a szükséges intézkedés megtételére.

A gyermekjóléti szolgáltatás biztosításához elengedhetetlenül fontos – többek között – a jól működő gyermekvédelmi jelzőrendszer, amely tagjainak érdeme, ha a családgondozó időben értesül a problémahelyzetekről, a segítségnyújtás szükségességéről.

A Képviselő-testület elsődleges célja azt elérni, hogy ne legyen éhező gyermek a községben. E cél érdekében rendkívül fontos, hogy egy településen jól működjön a jelzőrendszer.

A gyermekorvos és a védőnő az, aki először kapcsolatba kerül a csecsemővel, s látja, tapasztalja körülményeit, figyelemmel kíséri fejlődését. Amennyiben hiányosságokat tapasztal fontos, hogy időben jelezze azt, s több esetben élt is ezzel a lehetőséggel.

Az óvoda, majd az iskola van abban a helyzetben, hogy észrevegye a gyermek elhanyagoltságát, folyamatos felkészületlenségét, zaklatottságát. Minden esetben fel kell ezekre a jelekre figyelni, hiszen nem tudni mi áll a háttérben.

A gyermekorvos az, aki testi-egészségi problémákra tudja felhívni a figyelmet, ha a szülő gondatlanságából, vagy a gyermek önveszélyességéből ered.

A civil szervezetek és magán emberek jelzései is nagyon fontosak, hiszen a közterületeken zajló esti tinédzser-találkozókon is sok veszély leselkedik a gyermekekre.

A község minden igényt kielégítő óvodát, iskolát, egészségügyi intézményeket működtet. A feltételek tehát adottak.

A gyermekjóléti szolgáltatás alapvető célja, hogy:

- segíti a rászoruló családokat a gyermekek veszélyeztetetté válásának megelőzésében,

- a veszélyeztetett gyermekek és családjuk részére támogatást nyújt annak érdekében, hogy a gyermek a saját családi környezetében megtartható legyen (a veszélyeztetettség megszűnjön)

- a saját (vérszerinti) családjából átmenetileg vagy tartósan kiemelt gyermek visszahelyezését elősegíti.

Az itt felsorolt célok elérése érdekében történik a családgondozási feladatok végzése. A családgondozó segíti a szülőket a gyermekek nevelése-, gondozása során jelentkező működési zavarok megszüntetésében. Alapellátásban a gyermekjóléti szolgáltatás igénybevétele teljesen önkéntes.

Ha hosszabb alapellátásban történő családgondozás nem hoz pozitív változást, illetve a gyermek veszélyeztetettsége fennáll, felmerül a védelembe vétel szükségessége. Az érintett gyermek(ek) védelembe vétele jegyzői hatáskörben hozott intézkedés, melyből következően a szülők és gyermekek számára kötelezően igénybe kell venni, el kell fogadni a gyermekjóléti szolgáltatást.

Csemői Gyermekjóléti Szolgálat ellátottainak köre 2016-ban:

- Alapellátásban gondozott gyermekek száma: 49 fő (20 család gyermekei);

- Védelembe vett gyermekek száma: 23 fő (10 család gyermekei);

- Elhelyezett (nevelésbe vett) gyermekek száma: 18 fő (9 család gyermekei);

- Egyszeri esetkezelés: 233 fő (120 család).

Veszélyeztetettséghez vezető problémák leggyakrabban: anyagi, higiénés, környezeti, nevelési, igazolatlan hiányzások, beilleszkedési, magatartási zavarok.

Ezek közül a legnagyobb mértékben az anyagi és egzisztenciális, lakhatási problémákkal összefüggő veszélyeztető tényezők száma van jelen, ami a leképeződése a társadalom egészét érintő kedvezőtlen folyamatnak.

Jelentős azon családok száma is, ahol a higiénés, tisztasági szabályok betartása nem megfelelő, a szülők nem tanulták meg az alapvető higiénés szocializációs mintákat.

Gyakori az elhanyagolás is, ami a rossz bánásmód passzív formája. Ilyenkor a gyermek szükségletei kielégítetlenek maradnak, amely az egészséges testi, értelmi vagy érzelmi fejlődést biztosítaná (pl. nem megfelelő ruházat; nem megfelelő élettér; iskolába nem járatás; egészségügyi ellátás igénybe vételének elmaradása; törődés, figyelem, érzelmi biztonság hiánya).

Összességében megállapítható, hogy az eddigi intézkedések, az intézményi ellátottság, az önkormányzat szociális ellátó rendszere elősegíti a gyermekek családban nevelését és fejlődését.

Csemő, 2017. október 24.

Tóth János

jegyző