

**Tárgy: A reklámok, reklámhordozók elhelyezésének feltételeiről és a településképi bejelentési eljárás**

**szabályairól szóló rendelet-tervezet megtárgyalása**

**E L Ő T E R J E S Z T É S**

**Csemő Község Képviselő-testületének**

**2017. október 31-én tartandó ülésére**

Tisztelt Képviselő-testület!

A településkép védelméről szóló 2016. évi LXXIV. törvényt módosította a 2017. évi CV. törvény, melyet 2017. szeptember 25-én hirdettek ki és 2017. szeptember 29-én lépett hatályba. A módosítás alapján az önkormányzatoknak 2017. október 1-ig rendeletet kell alkotniuk a reklámok és reklámhordozók elhelyezése és az ezekhez kapcsolódó bejelentési eljárás témájában.

A településkép védelméről szóló 2016. évi LXXIV. törvény 12.§ (5) bekezdése szerint:

„Felhatalmazást kap az önkormányzat településképi rendelet hiányában, a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról és a településképi bejelentési eljárásról szóló önkormányzati rendeletnek - a településkép védelméről szóló 2016. évi LXXIV. törvény módosításáról szóló 2016. évi CLXXIV. törvénnyel (a továbbiakban: Módtv.) és a végrehajtására kiadott jogszabályokkal való összhang biztosítása érdekében történő - megalkotására és módosítására.”

Az eredeti elképzelés alapján a településképi rendelet tartalmazta volna minden esetben a reklámokra vonatkozó követelményeket is, de a törvénymódosításnak köszönhetően a településképi rendelet megalkotására vonatkozó határidő 2017. december 31-re módosult.

A törvény ezért különválasztotta a felhatalmazó rendelkezések között a településképi rendeletben meghatározható bejelentést, és a reklámokra meghatározható bejelentést, és beiktatta a reklámokra vonatkozó követelményeket külön tartalmazó helyi jogszabály megalkotására szóló felhatalmazást [2017. évi CV. tv. 3. §; 2016. évi LXXIV. tv. 12. § (5) bek.].

Az önkormányzatok a településképi rendelet hatályba lépéséig alkalmazhatják a helyi reklámrendeletet, annak elkészítését követően a reklámokra vonatkozó előírások is bekerülnek a településképi rendeletbe. Amennyiben nem készül el 2017. december 31-ig a településképi rendelet, akkor az átmeneti időre – a településképi rendelet elfogadásáig – megalkotott helyi reklámrendelet reklámok és reklámhordozók elhelyezésére vonatkozó előírásait 2018. december 31-ig még lehet alkalmazni [2017. évi CV. tv. 4. §; 2016. évi LXXIV. tv. 14. § (2b) bek. b) pont; 2016. évi LXXIV. tv. 3. § (1) bek. d) pont].

A 2017. január 18-án már kihelyezett, de a 2016. évi LXXIV. törvény, illetőleg a településkép védelméről szóló törvény reklámok közzétételével kapcsolatos rendelkezéseinek végrehajtásáról szóló 104/2017. (IV.28.) Kormányrendelet előírásainak nem megfelelő reklámok, reklámhordozók tekintetében a határidő maradt 2020. december 31. ezek (illetve a reklámozásra vonatkozóan korábban a helyi önkormányzattal megkötött szerződések) 2020. december 31-ig maradhatnak fenn [2017. évi CV. tv. 6. § és 15/B. §; 2016. évi LXXIV. tv. 16. § (2) bek.; 2016. évi LXXIV. tv. 15. § (3) bek.].

A módosított 2016. évi LXXIV. törvény a reklámhordozókkal kapcsolatban rögzített eljárási hatáskört polgármesterre telepíti.

A helyi rendeletben a reklámok, reklámhordozók elhelyezésének, alkalmazásának követelményeit, feltételeit és az elhelyezésükre vonatkozó településképi bejelentés szabályait kell meghatározni.

*A fentiek alapján kérem a Tisztelt Képviselő-testületet, hogy a rendelet-tervezetet megtárgyalni és elfogadni szíveskedjen.*

Csemő, 2017. október 19.

Tóth János

jegyző

**Csemő Község Önkormányzata Képviselő-testületének**

**…../2017. (……..) rendelete**

**a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról és a településképi bejelentési eljárásról**

Csemő Község Önkormányzata Képviselő-testülete a településkép védelméről szóló 2016. évi LXXIV. törvény 12. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és az épített környezet alakításáról és védelméről szóló 1997. évi LXXVIII. törvény 57. §. (2) és (3) bekezdésében meghatározott feladatkörében eljárva a következőket rendeli el:

Általános rendelkezések

1. A rendelet célja
2. §

E rendelet célja Csemő község építészeti, településképi és természeti értékeinek védelme és igényes alakítása érdekében az építésügyi hatósági engedélyhez nem kötött egyes építési tevékenységek és reklámelhelyezések szabályainak megállapítása.

1. A reklámokra, reklámhordozókra, cégtáblákra, üzletfeliratokra és egyéb műszaki berendezésekre vonatkozó követelmények

2.§

(1) A településen kizárólag településképi bejelentési eljárás lefolytatásával van lehetőség elhelyezni:

a.) települési rendezvény vagy a község szempontjából jelentős eseményről való tájékoztatás érdekében – meghatározott időszakra – hirdetményt,

b.) saját tevékenységet hirdető reklámot,

c.) reklám-felületet is tartalmazó előtető, napvédő ponyvát.

(2) Az (1) bekezdés a.) és b.) pontjában meghatározott tevékenység közül a közterületek használatáról szóló helyi rendelet hatálya alá tartozó esetekben a közterület-használati szerződés megkötésére a településképi bejelentési eljárás lefolytatását követőn, a bejelentés tudomásulvétele esetén a kikötések figyelembevételével kerülhet sor.

(3) Reklámhordozó utcabútorok egymástól 50 m-en belül nem helyezhetők el.

(4) Reklámberendezés nem létesíthető káprázást okozó megoldással.

3. Településképi bejelentési eljárás szabályai

1. §

(1) A településképi bejelentési eljárás az ügyfél által a polgármesterhez benyújtott bejelentésre indul, melyhez papíralapú dokumentációt vagy a dokumentációt tartalmazó digitális adathordozót kell mellékelni a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló Kormányrendeletben foglaltaknak megfelelően.

4. §

(1) A polgármester a tervezett tevékenységet – kikötéssel vagy anélkül – tudomásul veszi, ha

a) a benyújtott dokumentáció és melléklete megfelel az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről és a településkép védelméről szóló törvény reklámok közzétételével kapcsolatos rendelkezéseinek végrehajtásáról szóló Korm. rendeletekben foglaltaknak,

b) az megfelel a helyi építési szabályzatban előírt követelményeknek,

c) a tervezett reklámelhelyezés illeszkedik a településképbe,

d) a tervezett reklámelhelyezés megfelel az építészeti minőség, szakmai igényesség és esztétikus megjelenés követelményeinek,

e) a tervezett reklámelhelyezés nem sérti az elhelyezésének, alkalmazásának követelményeiről, feltételeiről és tilalmáról rendelkező jogszabályokban foglaltakat.

(2) A polgármester hatósági határozatban megtiltja a bejelentett tevékenység megkezdését és – a megtiltás indokainak ismertetése mellett – figyelmezteti a bejelentőt a tevékenység bejelentés nélküli elkezdésének és folytatásának jogkövetkezményeire, ha az (1) bekezdésben előírtak nem teljesülnek.

5**.** §

(1) A településképi bejelentés tudomásulvételéről, vagy a bejelentett építési tevékenység, reklámelhelyezés megtiltásáról a polgármester a bejelentés kézhezvételétől számított 15 napon belül dönt.

(2) A tervezett reklámelhelyezést a hatósági határozat kiállításának dátumától számítva 2 hónapon belül meg kell valósítani, ennek hiányában ismételten településképi bejelentési eljárást kell kezdeményezni.

(3) A reklámelhelyezés tiltásáról szóló döntés ellen a kézhezvételtől számított 15 napon belül a polgármesterhez benyújtott, Csemő Község Önkormányzat Képviselő-testületének címzett fellebbezésnek van helye. A fellebbezésről a Képviselő-testület a beérkezést követően, soron következő – de legalább 8 nappal később tartandó – ülésén dönt.

(4) A polgármester ellenőrzi a bejelentési kötelezettség teljesítését, a bejelentett tevékenység folytatását, a településképi bejelentés tudomásulvételéről vagy a bejelentett tevékenység megtiltásáról szóló döntésben foglaltak betartását. Ha a reklámelhelyezés esetén a bejelentési eljárás lefolytatásának elmulasztását észleli, a tevékenység folytatását a bejelentési eljárás során megtiltotta, vagy azt tudomásul vette, de attól eltérő végrehajtást tapasztal, 15 napon belül értesíti a fővárosi kormányhivatalt.

4. Záró rendelkezések

6. §

Ez a rendelet 2017. november 15. napján lép hatályba. Rendelkezéseit a hatályba lépését követően indult eljárásokban kell alkalmazni.

Csemő, 2017. október

Tóth János Dr. Lakos Roland

jegyző polgármester

A rendelet kihirdetve 2017. november

Csemő, 2017. november

Tóth János

jegyző